भारत सरकार तथा हिमाचल प्रदेश सरकार के मध्‍य संयुक्‍त उपक्रम के रूप में गठित एसजेवीएन लिमिटेड एक विद्युत उत्‍पादक कंपनी है तथा वर्तमान में हिमाचल प्रदेश राज्‍य में दो जलविद्युत स्‍टेशनों यथा 1500 मेगावाट (6x250 मेगावाट) के नाथपा झाकड़ी जलविद्युत स्‍टेशन (एनजेएचपीएस) तथा 412 मेगावाट (6x68.67 मेगावाट) के रामपुर जलविद्युत स्‍टेशन (आरएचपीएस) का प्रचालन और रखरखाव कर रही है I रामपुर जलविद्युत स्‍टेशन नाथपा झाकड़ी जलविद्युत स्‍टेशन का एक टेल रेस एक्‍सटेंशन है तथा एनजेएचपीएस को विद्युत उत्‍पादन प्रवाह के साथ अग्रानुक्रम में प्रचालित है I एनजेएपीएस का वाणिज्यिक प्रचालन दिनांक 10.05.2004 तथा आरएचपीएस का दिनांक 16.12.2014 को घोषित किया गया था I नाथपा झाकड़ी जलविद्युत स्‍टेशन तथा रामपुर जलविद्युत स्‍टेशन को 90% विश्‍वसनीय वर्ष में 95% मशीन उपलब्‍धता के साथ क्रमशः 6612 मिलियन यूनिट तथा 1878.08 मिलियन यूनिट वार्षिक विद्युत उत्‍पादन के लिए डिजाईन किया गया है I इसके अतिरिक्‍त परियोजना को उत्‍तरी ग्रिड को पीकिंग विद्युत उपलब्‍ध कराने के लिए डिजाईन किया गया है ।